1Ebyo nibiweere, Yesu yeecha yasyaabala yacha engereha w'enyaanja ye Galilaaya, oba eyilaangwa yiti enyaanja ya Tibberiasi. 2Mani esidiyiha sy'abandu esihoongo syeecha syamulondaho, olwohuba bali babweeneho obulolero bu yali aholere hu bandu balwaaye. 3Yesu yeecha yaniina hu lugulu, mani yehala eyo nende abeeki bae. 4Nae bulaanu, esidyaalo sihuluundu sy'Abayudaaya sya Paasaka syali syolere. 5Yesu niyasiingisa emoni chae ati, mani niyabona esidiyiha sy'abandu sihoongo nisiicha yali, yaboolera Filipo ati, “Hunaakule hutye emigaati, hu bandu bano boosi banyale ohulya?” 6Nae yaboola sino ohumuhema busa, olwohuba omweene yali namanyire syanaahole. 7Filipo yamukobolamo ati, “Edinaari emia chibiri haba sichinyala ohukula emigaati chiyera buli muundu ohunyoolaho ahadiidi busa.” 8Mulala hu beeki bae, olaangwa ati Andereya, mwaanang'ina Simooni Peetero, yeecha yamuboolera ati, 9“Omusyaani wundi ali ano oli nende emigaati chitaanu nende eng'eni chibiri; nae ebyo nibyo siina hu bandu bano boosi?” 10Yesu yaboola ati, “Muboolere abandu behale aasi.” Nae bulaanu abundu awo waliwo obunyaasi bungi muno; mani abasaacha beehala aasi bali aambi w'elifu chitaanu. 11Mani Yesu yabukula emigaati echo, mani niyamala ohwebasa, yachikabula abo abali nibehaale aasi; eng'eni chosi yachihola atyo, mani buli muundu yeesi yanyoola biyali nadaha. 12Mani nibali baliire nibekuute, Yesu yaboolera abeeki bae ati, “Mubuuse ebidonye-donye bidong'ereho, abulewo esiindu syoosi esinyaasiha.” 13Mani babuusa ebidonye-donye ebyo, mani beechusa ebimweero ehumi-na-bibiri eby'ebidonye-donye ebyatula mu migaati chitaanu, bi bandu balya baleha. 14Mani abandu nibabona esilolero esyo siyali naaholere, beecha baboola bati, “Wuno niye omunabbi mweene owohwiicha mu syaalo muno!” 15Nae Yesu niyabona ati bali aambi ohwiicha mani bamubukule nende amaani bamuhole omutuki, yeecha yaatulawo handi yacha hulugulu yeng'ene. 16Obwiire nibweera, abeeki ba Yesu beecha beeha bacha hu nyaanja, 17mani beengira mu lyaato, mani bachaaka ohusyaabala nibacha e Kaperanaumu. Bulaanu, esiirima syali sidiire emoni, nae Yesu yaba nasisiiri ohwiicha yibali. 18Mani enyaanja yeecha yeya, olwohuba omuyaka mungi kwali nikuwucha. 19Abeki nibali bafukire elyaato aambi wa mayiro kadatu oba kane, beecha babona Yesu nakeenda hu nyaanja nasuda aambi nende elyaato. Beecha batya muno, 20nae yababoolera ati, “Niye ese; mutatya daawe.” 21Mani abeeki beecha basangaala muno ohumwiingisa mu lyaato, nae abweene-na-bweene awo, elyaato elyo lyeecha lyoola husikobero sibali nibachaaho. 22Hu ludaalo luloondaho, abandu bali nibadong'ere engereha w'enyaanja, babona bati, elyaato lala lyong'ene nilyo elyali nilidoong'ereyo, handi bati Yesu haba siyali niyengiire mu lyaato nende abeeki bae, nae abeeki bae bali baweereo bong'ene. 23Nae kata katyo, amaato kandi, ohutula Tibberia keecha aambi nende esifwo sibaandu baliiramo emigaati Omwaami naamalire ohwebasa Nasae. 24Mani abandu nibabona bati Yesu saasisiiriwo, kata abeeki bae, abandu beene abo, beecha beengira mu maato ako mani bacha e Kaperanaumu nibakoonya Yesu. 25Abeki ba Yesu nibamwakaana engereha w'enyaanja, beecha bamuboolera bati, “Rabbi, wolere ano liina?” 26Nae Yesu yabakobolamo ati, “Mbaboolera obwadyeeri endi, simuli ohungoonya olwohuba mwabona ebilolero, nae olwohuba mwalya emigaati mwekutira elalira. 27Mutahalabaniraanga ebyohulya ebibiiya busa, nae muhalabanire ebyohulya biyindira ohwoola mu bulamu butaakama, bu Mwaana w'Omuundu achia ohubabeeresa; olwohuba oyo niye yi Nasae Seefwe mweene yataaho ahalolero haye.” 28Mani beecha bamuboolera bati, “Huhoyeerwe ohuhola siina syeene, huhube nihuhola emirimo cha Nasae?” 29Yesu yabakobolamo ati, “Omulimo ku Nasae adaha muhole nikwo kuno, ohufukiirira mw'oyo yi yatuma.” 30Mani beecha bamuboolera bati, “Mani silolero siina syonaahole hwabona mani hwahufukiirira? Mulimo siina kweene kwohola? 31Ba seefwe balya maanu mu siparara; koti lu syandiikwa siti, ‘Yababeresa emigaati ohutula Mukulu ohulya.’ ” 32Nae Yesu yamala yababoolera ati, “Mbaboolera obwadyeeri endi, Musa haba siniye owababeeresa emigaati ohutula Mukulu; Laata niye obabeeresa omugaati kw'adyeeri ohutula Mukulu. 33Olwohuba omugaati kwa Nasae, nikwo okwo okwiiha aasi ohutula Mukulu, mani kwabeeresa esyaalo obulamu.” 34Nabo beecha bamuboolera bati, “Omwaami, tubereseenge omugaati kuno buli siha.” 35Nae Yesu yeecha yababoolera ati, “Nise omugaati kw'obulamu; oyo owiicha yindi haba saachia hulumwa enjala, handi oyo owufukiiriramo siyahalumwe obuluwo. 36Nae mbaboleere endi, eng'we mumbweene, nae musisiiri ohufukiirira. 37Abo boosi ba Laata yamberesa bacha ohwiicha yindi; nae oyo yeesi owiicha yindi, haba siinjia humusukuna erwaanyi. 38Olwohuba ese sindeeha aasi ohutula Mukulu ohuhola bi ese mweene bindaha, nae ohuhola bi oyo owanduma byadaha. 39Mani sino nisyo si oyo owanduma syadaha ati, takosaho esiindu syoosi hu biindu yamberesa byoosi, nae nyale ohusibeeresa obulamu handi hu ludaalo lwakamayo. 40Olwohuba huno nihwo ohudaha hwa Laata, mbwe buli oyo yeesi obona Omwaana mani yamufukiiriramo, ahoyeere ohufuna obulamu butaakama; handi njia ohumubeeresa obulamu hu ludaalo lwakamayo.” 41Abayudaaya nabo beecha bamwekanyiisaho, olwohuba yaboola ati, “Nise omugaati kweha aasi ohutula Mukulu.” 42Beecha baboola bati, “Wuno si niye Yesu, omusyaani wa Yosefu, yi simwaana nende ng'ina bahumanyire busa? Nae yahaboola atye ati, ‘Ndeeha aasi ohutula Mukulu?’ ” 43Nae Yesu yabakobolamo ati, “Mulehe ohweng'ulung'uunya abeene-na-beene. 44Abulao omuundu yeesi onyala ohwiicha yindi, ohutusaho nga Laata wanduma amuseenda yaamuleeta yindi; handi njia ohumubeeresa obulamu hu ludaalo lwakamayo. 45Syandiikwa nende abanabbi siti, ‘Mani boosi-boosi bacha ohwekeswa nende Nasae mweene.’ Oyo yeesi owulira emboosi ya Laata, mani handi yekeswa nende Laata, oyo niye owiicha yindi. 46Sikali mbwe buli muundu yeesi yabonaho Laata, ohutusaho oyo otula eyiri Nasae; oyo yabonaho Laata. 47Mbaboolera obwadyeeri endi, oyo yeesi ofukiirira ali nende obulamu butaakama. 48Nise omugaati kw'obulamu. 49Baseeng'we balya maanu nibali mu siparara, mani beecha baafwa. 50Kuno nikwo omugaati kweha aasi ohutula Mukulu, omuundu anyale ohukulyaho mani ahaye ohufwa. 51Nise omugaati mulamu okweeha aasi ohutula Mukulu; omuundu yeesi olya hu mugaati kuno, achia obubao endaalo choosi; handi omugaati ku njia ohubabeeresa nikwo omubiri kwaange hulw'obulamu bw'esyaalo.” 52Bulaanu Abayudaaya beecha bachaaka ohuyingana abeene-na-beene nibaboola bati, “Omusaacha wuno anyala atye ohutubeeresa omubiri kwae ohulya?” 53Mani Yesu yababoolera ati, “Mbaboolera obwadyeeri endi, ohutusaho nimulya omubiri kw'Omwaana w'Omuundu, handi mwang'wa amabaanga kae, haba simuchia hubaamo obulamu; 54Oyo olya omubiri kwaange, handi yang'wa amabaanga kange, ali nende obulamu butaakama, handi njia ohumubeeresa obulamu handi hu ludaalo lwakamayo. 55Olwohuba, omubiri kwaange, syohulya syeene, handi amabaanga kange, syohung'wa syeene. 56Oyo olya omubiri kwaange handi yang'wa amabaanga kange amenya mwese, handi syesi ndamumenyamo. 57Koti lu Laata mulamu yanduma, handi nduwo hulwa Laata, mani oyo owundya, achia obubao hulwaange. 58Kuno nikwo omugaati kweha aasi ohutula Mukulu, sikuli koti ku ba seefwe balya mani bafwa; nae oyo olya omugaati kuno yahabewo endaalo choosi.” 59Yesu yalomalomera sino mu Sinagoogi, niyali niyeekesa e Kaperanaumu. 60Abeki bae bangi nibawulira sino, baboola bati, “Enomanoma yino ndinyu muno; wiina onyala ohuyitekeeresa?” 61Nae olwohuba Yesu yali namanyire mu mwooyo kwae ati abeeki bae bali ohusyemulugunyaho, yeecha yababoolera ati, “Sino sibamalamo amaani? 62Nae nimwahabweene Omwaana w'Omuundu naniina naakobola yiyabechaanga hale? 63Omwooyo nikwo okubeeresa obulamu, omubiri nakwo kubulaho sikuhola; emboosi chimbalomalomeere chino, nicho omwooyo handi nicho obulamu. 64Nae aliwo abandi hw'eng'we abatafukiirira.” Olwohuba Yesu yali namanyire muhuchaaka hweene abo abali nibatafukiirira, handi nende oyo owali achia ohumulyaamo olukwe. 65Mani yeecha yaboola ati, “Sino nisyo esikerere nimbaboolera endi abulao omuundu yeesi onyala ohwiicha yiindi ohutusaho nga Laata mweene amufukiirire.” 66Ohutula hw'olwo, abangi hu beeki bae beseenda enyuma mani baakama ohukendaanga nae. 67Nae Yesu yeecha yateeba abeeki bae ehumi-na-babiri ati, “Mwesi mudaha ohundeha?” 68Simooni Peetero nae yakobolamo ati, “Omwaami, hunaache eyiri wiina? Niiwe oli nende emboosi ch'obulamu butaakama; 69hwamala ohufukiirira handi humalire ohumanya huti, niiwe Omwolerefu Mweene wa Nasae.” 70Nae Yesu yabakobolamo ati, “Si nise owabadoola eng'we ehumi-na-babiri? Nae mulala hw'eng'we Sitaani niye!” 71Yesu yali naalomaloma hu Yuda omusyaani wa Simooni Yisikarioti, olwohuba niye mulala hu ehumi-na-babiri owali achia ohumuhoba.
Copyright
Learn More
lug_Latn zho_Hant eng_Latn